
Kommunedirektørens innstilling
·         Ombygging av vaskeri Frednes godkjennes innenfor kostnadsramme på 10 MNOK.
·         Tiltaket finansieres av midler avsatt i HP 2026-2029 til Vaskeri Frednes (10 MNOK).


SAKSUTREDNING
Bakgrunn for saken
Bystyret godkjente rom- og funksjonsprogram (B1) i møte 11.06.2026, sak 75/26. Rom- og funksjonsprogrammet skulle være underlag for skisse/forprosjekt for vaskeriet. Skisseprosjekt er nå gjennomført og rapport ligger klart med kostnadsoverslag.
Saksfremstilling
Omfang  
Ombygging som sikrer fysisk skille mellom ren og skitten sone, med kjølerom for skitten tøy og brettemaskin inne i produksjonslokalene. Nødvendig utstyr/tekniske installasjoner er gjennomgått med oppdaterte priser.  Nytt lager for rent tøy etableres. Brann og rømningsveier er vurdert og i den forbindelse er lager for rent tøy lagt helt i bakkant av bygningsmassen. Dette sikrer opprettholdelse av frie rømningsveier fra bygget. Plasseringen gir også bedre transportveier inne i vaskeriet. Oppgradering av flytting av garderobene med en enkel oppgradering av overflater. Lokalene blir i tråd med anbefalinger fra Norske Vaskeriers kvalitetstilsyn og vil støtte kommunens smittevernprogram.
 
Økonomi
Det er i handlingsplanprogrammet for 2026-2029 er det avsatt 10 mill. kr til formålet. I planleggingsfasen har kostnadsestimat blitt kvalitetssikret. Dette medførte noe økte priser på nødvendig utstyr samt kostnader for større andel grunnarbeider. Usikkerheten er satt ned og kostnadsoverslag for skisseprosjektet holder seg således innenfor avsatte midler i HP på NOK 10 millioner.
Framdrift
Gitt at foreliggende sak godkjennes kan arbeidet med innhenting av tillatelser og utarbeidelse av konkurransegrunnlag/ kravspesifikasjoner iverksettes relativt umiddelbart. Vi har tatt utgangspunkt i at arbeidene skal utføres i en totalentreprise, og en totalentreprenør vil kunne kontraheres i løpet av desember, og gi en byggestart rundt nyttår 2027. Det anslås en byggeperiode på 3-4 måneder, slik at arbeidene kan være ferdig sommer 2027.
 
Kommunedirektørens vurdering
Porsgrunn kommune står overfor et økende behov for vaskeritjenester knyttet til helse- og omsorgssektoren. Økningen følger av etablering av Mule sykehjem trinn II, ny legevakt samt generell vekst i hjemmetjenester og omsorgsplasser.
Dagens vaskeri på Frednes sykehjem har ikke tilstrekkelig kapasitet eller arealutforming til å håndtere forventet volumøkning og tilfredsstille anbefalte smittevernkrav.
Skisseprosjektet som foreligger, gir økte arealer for vaskeridrift, fullt fysisk skille mellom ren og skitten sone i tråd med bransjestandard for vaskeridrift og kommunens smittevernprogram, samt opprettholder rømningsveier i bygget.
Det er viktig å understreke at behovet for ombygging av vaskeriet ikke er avhengig av om kommunen viderefører dagens omfang av eksternt innkjøpte vaskeritjenester eller ikke. Ombyggingen er nødvendig for å sikre tilstrekkelig kapasitet, hensiktsmessige arbeidsprosesser, tilfredsstillende lagerløsninger og en arealutforming som støtter kommunens smittevernprogram. Investeringen er dermed begrunnet i behovet for oppgradering av lokalene og ikke i en forutsetning om at en større andel av vaskeritjenestene skal utføres i kommunal regi. Tiltaket vil derfor være nødvendig og hensiktsmessig også dersom dagens organisering av vaskeritjenestene videreføres.
Kommunedirektøren er på denne bakgrunn av den oppfatning at investeringen kan anbefales.
 
Kommunedirektørens forslag til innstilling framgår av sakens første side.
 



image1.png




